Document ID: 32007D0615

KOMISJONI OTSUS,
20. september 2007,
benfurakarbi kandmata jätmise kohta nõukogu direktiivi 91/414/EMÜ I lisasse ja kõnealust toimeainet sisaldavate taimekaitsevahendite lubade tühistamise kohta
(teatavaks tehtud numbri K(2007) 4285 all)
(EMPs kohaldatav tekst)
(2007/615/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad nimetatud direktiivi I lisas loetlemata toimeaineid ja mis on juba turul kaks aastat pärast teatavakstegemise kuupäeva, kui kõnealuseid aineid uuritakse järk-järgult tööprogrammi raames.
(2)
Komisjoni määrustega (EÜ) nr 451/2000 (2) ja (EÜ) nr 703/2001 (3) on sätestatud direktiivi 91/414/EMÜ artikli 8 lõikes 2 nimetatud tööprogrammi teise etapi üksikasjalikud rakenduseeskirjad ning kehtestatud hindamisele kuuluvate toimeainete loetelu nende võimalikuks kandmiseks direktiivi 91/414/EMÜ I lisasse. Benfurakarb kuulub nimetatud loetelusse.
(3)
Benfurakarbi mõju inimeste tervisele ja keskkonnale on teataja kavandatud kasutusviiside puhul hinnatud vastavalt määruse (EÜ) nr 451/2000 ja määruse (EÜ) nr 703/2001 sätetele. Lisaks on kõnealustes määrustes määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (EFSA) vastavalt määruse (EÜ) nr 451/2000 artikli 8 lõikele 1. Benfurakarbi puhul oli referentliikmesriik Belgia ja kogu asjaomane teave esitati 2. augustil 2004.
(4)
Liikmesriigid ja Euroopa Toiduohutusameti hindamistöörühm on esitanud vastastikused eksperdihinnangud hindamisaruande kohta, mis esitati komisjonile 28. juulil 2006. aastal EFSA kokkuvõttena, milles käsitletakse vastastikuseid eksperdihinnanguid pestitsiidse toimeaine benfurakarbi riskianalüüsi kohta. Liikmesriigid ja komisjon on selle aruande toiduahela ja loomatervishoiu alalises komitees läbi vaadanud ning see vormistati 16. märtsil 2007 komisjoni läbivaatamisaruandena benfurakarbi kohta.
(5)
Kõnealuse toimeaine hindamisel on esile kerkinud terve rida küsimusi. Benfurkarbi ainevahetuse peamine saadus on karbofuraan, mis on ka ise toimeaine ja mis on läbi vaadatud vastavalt direktiivile 91/414/EMÜ. Benfurkarbi kasutamisel tekib ainevahetuse saadusena karbofuraan, mis on märksa mürgisem kui lähteaine benfurkarb. Hinnangus väljendati muret ohustatud tarbijarühmade, eriti laste akuutse kokkupuute üle benfurkarbi kasutamisel tekkivate karbofuraanijääkidega. EFSA on siiski väitnud, et tarbijaid ähvardavat ohtu ei ole võimalik täielikult hinnata, sest teataja esitatud toimikus ei ole piisavalt andmeid. Lisaks ei olnud tähtajaks esitatud andmed piisavad, et EFSA oleks saanud täielikult hinnata ohtu, et põhjavesi saastub muude ainevahetuse saadustega kui karbofuraan. Kättesaadavate andmete põhjal ei ole tõendatud, et oht lindudele, imetajatele veeorganismidele, pinnaseloomadele, vihmaussidele ja muudele organismidele, mis ei ole sihtorganismid, oleks vastuvõetav. Seega ei olnud kättesaadava teabe põhjal võimalik järeldada, et benfurakarb vastab direktiivi 91/414/EMÜ I lisasse kandmise kriteeriumidele.
(6)
Komisjon palus teatajal esitada omapoolsed märkused vastastikuste eksperdihinnangute tulemuste kohta ning teatada, kas ta kavatseb tulevikus aine kasutamist toetada või mitte. Teataja esitas omapoolsed märkused, mida uuriti hoolikalt. Vaatamata teataja esitatud väidetele jäid tuvastatud probleemid siiski lahendamata ning EFSA ekspertide kohtumistel esitatud ja kaalutud teabe põhjal koostatud hindamistest ei selgu, kas kavandatud kasutustingimustes võib eeldada, et benfurakarbi sisaldavad taimekaitsevahendid vastavad üldiselt direktiivi 91/414/EMÜ artikli 5 lõike 1 punktides a ja b sätestatud nõuetele.
(7)
Seepärast ei tuleks benfurakarbi kanda direktiivi 91/414/EMÜ I lisasse.
(8)
Tuleks võtta meetmeid tagamaks, et benfurakarbi sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks uusi lubasid ei anta.
(9)
Liikmesriigi antud ajapikendus benfurakarbi sisaldavate taimekaitsevahendite olemasolevate varude kõrvaldamiseks, ladustamiseks, turuleviimiseks ja kasutamiseks ei tohiks olla pikem kui kaksteist kuud, et võimaldada olemasolevate varude ärakasutamine hiljemalt ühe kasvuperioodi jooksul; sellisel juhul on tagatud, et benfurakarbi sisaldavad taimekaitsevahendid on põllumajandustöötajatele kättesaadavad veel 18 kuu jooksul pärast käesoleva otsuse vastuvõtmist.
(10)
Käesolev otsus ei piira õigust esitada direktiivi 91/414/EMÜ artikli 6 lõike 2 kohane taotlus benfurakarbi võimalikuks kandmiseks kõnealuse direktiivi I lisasse.
(11)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Benfurakarbi ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
a)
benfurakarbi sisaldavate taimekaitsevahendite load tühistatakse alates 20. märtsist 2008;
b)
alates käesoleva otsuse avaldamise kuupäevast ei anta ega pikendata benfurakarbi sisaldavate taimekaitsevahendite jaoks lubasid.
Artikkel 3
Ajapikendus, mille liikmesriigid annavad vastavalt direktiivi 91/414/EMÜ artikli 4 lõikele 6, peab olema võimalikult lühike ja lõppema hiljemalt 20. märtsil 2009.
Artikkel 4
Käesolev otsus on adresseeritud liikmesriikidele.
Brüssel, 20. september 2007

Labels: 4
20
0
3
6